b'\n_START_ARTICLE_\nHelena An\xc5\xbeujska\n_START_SECTION_\nPoreklo\n_START_PARAGRAPH_\nHelenino poreklo ni povsem jasno. Rojena je bila okoli leta 1236. V biografiji nad\xc5\xa1kofa Danila ste omembi, da "je bila iz francoske dru\xc5\xbeine" in da je bila "dru\xc5\xbeina kraljevske ali cesarske krvi". John Fine ml. trdi, da je bila "katoli\xc4\x8danka francoskega porekla, verjetno iz hi\xc5\xa1e Valois". Po  Europ\xc3\xa4ische Stammtafeln (Evropska dru\xc5\xbeinska drevesa) je izhajala iz stranske veje dru\xc5\xbeine bizantinskih cesarjev in ogrske kraljevske hi\xc5\xa1e. \xc4\x8ce je to res, bi lahko bila h\xc4\x8derka Ivana Angela Sremskega in sestra Marije Angeline, \xc5\xbeene Anseauja de Cayeuxa, generalnega kapitana Albanije Karla I. Neapeljskega. Karel I. je kot njen sorodnik omenjen v pismu iz leta 1273. Lahko bi bila tudi vnukinja sestre Balduina II. Courtenaya. _NEWLINE_Leta 1280 je Karel I. Sicilski Mariji Angelini izdal dovoljenje za potovanje iz Apulije v Srbijo na obisk k "njeni  sestri, kraljici Srbije". Star\xc5\xa1i Marije Angeline so znani  iz njenega poro\xc4\x8dnega lista, ki ga je leta 1253 izdal pape\xc5\xbe. Helena je bila torej po o\xc4\x8detovi strani vnukinja bizantinskega cesarja Izaka II. Angela in njegove druge \xc5\xbeene Margarete Ogrske.\n_START_SECTION_\nZapu\xc5\xa1\xc4\x8dina\n_START_PARAGRAPH_\nHeleno An\xc5\xbeujsko je Srbska pravoslavna cerkev razglasila za svetnico. Praznuje se 12. novembra (po starem koledarju 30. oktobra). _NEWLINE_Za dobrodo\xc5\xa1lico ob njenem prihodu v nov dom  v Srbiji so ob reki Ibar nasadili \xc5\xa1panski bezeg, da bi jo spominjal na njen dom v Provansi. Ta del doline Ibra je \xc5\xa1e vedno znan kot Dolina \xc5\xa1panskega bezga.'